b'\n_START_ARTICLE_\nGerrit Dou\n_START_PARAGRAPH_\nGeritas Dau (kitaip Gerardas Dou, ol. Gerrit Dou, taip pat Dow, Douw, 1613\xc2\xa0m. baland\xc5\xbeio 7 d., Leidenas, Nyderlandai\xc2\xa0\xe2\x80\x93 1675\xc2\xa0m. vasario 9 d., ten pat)\xc2\xa0\xe2\x80\x93 XVII a. Nyderland\xc5\xb3 tapytojas, vienas i\xc5\xa1 reik\xc5\xa1mingiausi\xc5\xb3 oland\xc5\xb3 dail\xc4\x97s \xe2\x80\x9eaukso am\xc5\xbeiaus\xe2\x80\x9c k\xc5\xabr\xc4\x97j\xc5\xb3.\n_START_SECTION_\nBiografija\n_START_PARAGRAPH_\nGeritas (kitas vardo variantas \xe2\x88\x92 Gerardas) Dau gim\xc4\x97 1613\xc2\xa0m. baland\xc5\xbeio 7 d. Leidene, tuo metu turtingame Nyderland\xc5\xb3 mieste, prekybos, tekstil\xc4\x97s pramon\xc4\x97s ir mokslo centre. Gerito t\xc4\x97vas Dauv\xc4\x97 Jansas tur\xc4\x97jo stiklo graviravimo ir glaz\xc5\xabravimo dirbtuv\xc4\x99. Gerardas mok\xc4\x97si pas stiklo liejikus ir puo\xc5\xa1\xc4\x97jus apie 2 su puse met\xc5\xb3. 1625 ir 1627 m. jis pamin\xc4\x97tas Leideno stiklinink\xc5\xb3 gildijos \xc4\xafra\xc5\xa1uose. _NEWLINE_1628\xc2\xa0m. vasario 28 d. Geritas Dau buvo nusi\xc5\xb3stas mokytis pas Rembrant\xc4\x85, tikriausiai jis mok\xc4\x97jo u\xc5\xbe med\xc5\xbeiagas ir tapybos mokym\xc4\x85. I\xc5\xa1 Rembranto Dau i\xc5\xa1moko naudoti \xc5\xa1viesos-tamsos kontrastus, tikslaus tekst\xc5\xabr\xc5\xb3 vaizdavimo tapyboje, bei persi\xc4\x97m\xc4\x97 Rembranto pom\xc4\x97giu autoportretams. \xc5\xbdinoma, kad Rembrantas ir Dau kartu nutap\xc4\x97 paveiksl\xc4\x85 \xe2\x80\x9eOna ir aklas Tobitas\xe2\x80\x9c (dabar Londono nacionalin\xc4\x97je galerijoje)._NEWLINE_1631\xc2\xa0m. Rembrantas i\xc5\xa1vyko i\xc5\xa1 Leideno. Geritas Dau greit prad\xc4\x97jo \xc4\xafgauti dailininko autoritet\xc4\x85 mieste. Jo r\xc4\x97m\xc4\x97ju tapo Pieter Spiering, kuris buvo \xc5\xa0vedijos karalien\xc4\x97s Kristinos atstovas ir sutiko Dau mok\xc4\x97ti metin\xc4\x99 i\xc5\xa1mok\xc4\x85 u\xc5\xbe jo tapybos darbus. Rembranto \xc4\xaftaka dailininkui ilgainiui sumenko, Dau stiliaus spalvos pasidar\xc4\x97 \xc5\xa1altesn\xc4\x97s, paveiksl\xc5\xb3 da\xc5\xbe\xc5\xb3 pavir\xc5\xa1iui dailininkas suteikdavo beveik emal\xc4\x97s tekst\xc5\xabros bruo\xc5\xbe\xc5\xb3. Anks\xc4\x8diausias datuotas jo k\xc5\xabrinys yra \xe2\x80\x9eJaunas smuikininkas\xe2\x80\x9c (1637 m., \xc5\xa0kotijos nacionalin\xc4\x97 galerija). 1641\xc2\xa0m. Dau minimas sekimo vertu tapytoju ir 1648\xc2\xa0m. buvo vienu Leideno tapytoj\xc5\xb3 gildijos \xc4\xafk\xc5\xabr\xc4\x97j\xc5\xb3. Garsas apie j\xc4\xaf prad\xc4\x97jo sklisti po Europ\xc4\x85, Dau paveikslus rinko archercogas Leopoldas Vilhelmas Austras ir Toskanos hercogas Lorencas III de Medi\xc4\x8dis. Jo k\xc5\xabrini\xc5\xb3 Nyderland\xc5\xb3 generaliniai luomai 1660\xc2\xa0m. padovanojo Anglijos karaliui Karoliui II sosto atgavimo proga. R\xc4\x97m\xc4\x97jas Jan de Bye 1665\xc2\xa0m. suorganizavo 27 Dau paveiksl\xc5\xb3 parod\xc4\x85. G. Dau buvo \xc5\xbeymiu Leideno miesto tapybos mokytoju ir laikomas Leideno dail\xc4\x97s mokyklos \xc4\xafk\xc5\xabr\xc4\x97ju. Jo \xc5\xbeymesniais mokiniais buvo Gabri\xc3\xabl Metsu (1629\xe2\x80\x931667) ir Frans van Mieris (Vyresnysis, 1635\xe2\x80\x931681)._NEWLINE_Geritas Dau nebuvo ved\xc4\x99s. Nepaisant savo populiarumo dailininkas retai palikdavo Leiden\xc4\x85. Savo metu Dau buvo vienu geriausiai apmokam\xc5\xb3 Olandijos dailinink\xc5\xb3, jam dvaro tapytojo viet\xc4\x85 si\xc5\xabl\xc4\x97 Anglijos karalius Karolis II. Dailininkas mir\xc4\x97 1675\xc2\xa0m. Leidene, palaidotas vietos \xc5\xa0v. Petro ba\xc5\xbeny\xc4\x8dioje 1675\xc2\xa0m. vasario 9 d. Didesni\xc4\x85j\xc4\x85 Gerito Dau k\xc5\xabrybos dal\xc4\xaf sudaro ma\xc5\xbeo formato \xc5\xbeanrin\xc4\x97s-buitin\xc4\x97s scenos ir portretai su detaliu, da\xc5\xbeniausiai virtuv\xc4\x97s, objekt\xc5\xb3 vaizdavimu. \xc5\xbdymesniais G. Dau paveikslais minimi \xe2\x80\x9eI\xc5\xa1tinusi moteris\xe2\x80\x9c, \xe2\x80\x9eOland\xc5\xb3 moteris\xe2\x80\x9c, \xe2\x80\x9eApsi\xc5\xa1auk\xc4\x97lis gydytojas\xe2\x80\x9c, \xe2\x80\x9eMoteris, grojanti su klavikordu\xe2\x80\x9c.'